REVISJONSBERETNING LIERNE IL FOR 2017

Jeg har revidert regnskapet til Lierne IL for 2017, inkl. regnskap for barneidrett og friidrett.

Det er avlagt eget resultatregnskap for hver avdeling. Balansen er felles for alle avdelingene.

Kassereren og hans assistent synes å ha meget god kontroll både på inntekter og utgifter. De fleste utgiftsbilag (særlig i 2. halvår) og en god del av inntektsbilagene er attestert av leder, noe som er veldig bra. Den nye kontoplanen ser ut til å fungere bra. Det forekommer nesten ikke feilkonteringer (takket være at Lena Mari har ført på kontonr. på alle bilag).

Revisjonen har bare noen små merknader:

Bilag 162

Inntekter fra turmarsjer er ført på konto 3060 Inntekter fra egne arrangement. Tilsvarende utgifter er ført på konto 4500 Diverse varekjøp, men burde vært ført på konto 4060 Utgifter ved egne arrangement.

Bilag 130

Gjelder kr 20.000 fra Nord-Trøndelag idrettskrets merket «På lag med NT idrettskrets». På bilaget er notert «Gave/Tilskudd», men beløpet er inntektsført på konto 3320 Inntekter ved dugnad. Kan det være aktuelt med en egen konto: Tilskudd fra Nord-Trøndelag idrettskrets?

Kontantbeholdning

01.01.2017 er det registrert en kontantbeholdning på kr 1.470. På bilag 3014, sykkeltrim 29.06.2017, er det inntektsført kr 1.290 og utgiftsført kr 200, slik at beholdningen pr. 31.12.2017 er kr 2.560. Forhåpentligvis ligger pengene i et pengeskrin, som kanskje tilhører barneidrettsgruppa?

Bruk av avdeling på balansekonti

Balansen som legges fram er felles for alle avd. I hovedboka er det imidlertid i enkelte tilfeller brukt avd.nr. på balanseposteringer. Dette medfører at en må forholde seg til flere hovedbøker for å se posteringene. Det anbefales at alle posteringer i balansen skjer uten avd.nr. Beløp i inngående balanse med avd.nr. pr. 01.01.2018 bør posteres om uten avd.nr.

Møteutgifter

Det anbefales at konto 7600 - Utgifter ved styremøter – omdøpes til – Møteutgifter – i og med at det også føres utgifter ved andre møter (f.eks. årsmøte) på denne kontoen.

Revisors konklusjon

Resultatregnskapene anbefales godkjent med et underskudd på kr 167.015,48 for hovedlaget, et overskudd på kr 4.292,97 for barneidrettsgruppa og et overskudd på kr 520,15 for friidrett. Etter at netto regnskapsunderskudd på kr 162.202,36 er overført til egenkapitalkonto, er det en egenkapital på kr 886.602,29 pr, 31.12.2017.

Kvelia, 31. januar 2018

Ottar Bergli